Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2021/C 393/14)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen.

ANSØGNING OM ÆNDRING AF PRODUKTSPECIFIKATIONEN

»Επανομή« (Epanomi)

PGI-GR-A0858-AM01

Ansøgningsdato: 30-07-2015

1. Regler, der finder anvendelse på ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Tilføjelse af vinkategorien »hvidvin af overmodne druer« af sorten Malagousia

Ændringen af det tekniske dossier PGI-GR-A0858 Epanomi, som omfatter produktspecifikationen og enhedsdokumentet, vedrører tilføjelsen af kategorien af vinavlsprodukter »hvidvin af overmodne druer«, som fremstilles af druer af sorten Malagousia.

Hvidvin af overmodne druer er siden starten af 2000 blevet fremstillet af den hjemmehørende sort Malagousia. Der er tale om en af de bedste sorter i Grækenland. Sorten stammer fra bjergregionen Nafpaktia. Den har været dyrket i Epanomiområdet i over 35 år med glimrende resultater og organoleptiske egenskaber.

Der er en perfekt harmoni mellem Malagousia og området, eftersom alle de aspekter, der vedrører vindyrkning, er gunstige. Klimaforholdene kombineret med den forskelligartede jord i området, den dyrkede druesort, den omhu, hvormed vindyrkningen finder sted, og vinfremstillingsteknikkerne giver hvidvinen af overmodne druer sine særlige egenskaber.

Hvidvinen af overmodne druer har opnået medaljer i internationale konkurrencer.

Nærværende ændring berører punkterne »Beskrivelse af vinene«, »Særlige ønologiske fremgangsmåder«, »Maksimumudbytte«, »Tilladte druesorter til fremstilling af vin« og »Tilknytning til det geografiske område« i enhedsdokumentet og produktspecifikationen.

2.2. Ajourføring af det tekniske dossier for den beskyttede geografiske betegnelse Epanomi

Ud over de ændringer, der er ansøgt om — og i forbindelse med ajourføringen af de tekniske dossierer — er produktspecifikationen ændret som følger: a) tilføjelse af nationale bestemmelser om krav og kontroller, som er gældende for BOB- og BGB-vine, samt ophævelse af undtagelser og b) ændring af oplysningerne om de kompetente tilsynsmyndigheder, navnlig navnet på ministeriet og direktoratet, samt tilføjelse af generaldirektoratet og rettelse af navnet på de regionale centre for plantebeskyttelse og kvalitetskontrol.

Enhedsdokumentet berøres ikke af denne ændring.

ENHEDSDOKUMENT

1. Betegnelse(r)

Επανομή (Epanomi)

2. Type geografisk betegnelse

BGB — beskyttet geografisk betegnelse

3. Kategorier af vinavlsprodukter

1. Vin

16. Vin af overmodne druer

4. Beskrivelse af vinen/vinene

Tør rødvin

— Minimalt totalt alkoholindhold: 12,0 % vol.

— Naturligt minimumsalkoholindhold: 11,5 % vol.

— Totalt sukkerindhold (g/l): højst 9,0*

Totalt syreindhold udtrykt i vinsyre (g/l): højst 7,0

Klar dyblilla farve med murstensrøde reflekser efter længere tids lagring af vinen. Aroma af frisk og moden frugt, krydderier, rosiner og kakao. Fyldige med en harmonisk smag og bløde tanniner på en frugtagtig bund og en stærkt aromatisk finale.

* Når sukkerindholdet overstiger 4 g/l, finder bestemmelserne i bilag III, del B, i Kommissionens forordning (ΕU) 2019/33 anvendelse.

Hvad angår de parametre, der ikke er angivet nogen præcise værdier for, finder de fastsatte grænseværdier i EU-lovgivningen anvendelse.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (i milliækvivalenter pr. liter) 20 Maksimalt totalt svovldioxidindhold (i milligram pr. liter) 150

Tør hvidvin

— Totalt minimumsalkoholindhold: 11,0 % vol.

— Naturligt minimumsalkoholindhold: 10,5 % vol.

— Totalt sukkerindhold (g/l): højst 9,0*

— Totalt syreindhold udtrykt i vinsyre (g/l): højst 7,5

Kraftig lys og klar farve med grønne reflekser eller kraftig gyldengul farve efter lagring af vinen i et stykke tid. Aroma af eksotiske frugter og sommerfrugter, jasmin, citrusfrugter, vanilje og honning og noter af tobak. I munden er den kompleks og fyldig med en harmonisk afbalanceret smag, en frisk og stærkt aromatisk syrlighed og en holdbar finale.

* Når sukkerindholdet overstiger 4 g/l, finder bestemmelserne i bilag III, del B, i Kommissionens forordning (ΕU) 2019/33 anvendelse.

Hvad angår de parametre, der ikke er angivet nogen præcise værdier for, finder de fastsatte grænseværdier i EU-lovgivningen anvendelse.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (i milliækvivalenter pr. liter) 18 Maksimalt totalt svovldioxidindhold (i milligram pr. liter) 200

Hvidvin af overmodne druer

— Totalt minimumsalkoholindhold: 15 % vol.

— Naturligt sukkerindhold (g/l): mindst 250 g/l

— Totalt syreindhold udtrykt i vinsyre (g/l): højst 6,5

— Vinenes maksimale indhold af svovldioxid (mg/l): højst 300**

Denne vin, der udelukkende fremstilles af druesorten Malagousia, har en mørkegylden farve, som skyldes længere tids lagring på egefade. Komplekse aromaer af modne frugter med hvidt kød såsom fersken, pære, kvæde og mango samt honning. En markant fyldighed i munden kombineret med en god syrlighed og en blød bund.

** Jf. undtagelsen i bilag I, del B, punkt 2, litra c), i Kommissionens forordning (EU) 2019/934.

Hvad angår de parametre, der ikke er angivet nogen præcise værdier for, finder de fastsatte grænseværdier i EU-lovgivningen anvendelse.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold 3,5 g/l udtrykt i vinsyre Maksimalt indhold af flygtig syre (i milliækvivalenter pr. liter) 20 Maksimalt totalt svovldioxidindhold (i milligram pr. liter) 300

5. Vinfremstillingsmetoder

5.1. Særlige ønologiske fremgangsmåder

Dyrkning af vinstokkene

Dyrkningspraksis

Vinstokkene vedligeholdes i henhold til de dyrkningsteknikker, der sædvanligvis anvendes i regionen.

Fremstilling af hvidvine

Relevante begrænsninger for vinfremstilling

Fremstilling af hvidvine:

Hvidvin med den beskyttede geografiske betegnelse Epanomi

Hvidvinene fremstilles efter de moderne produktionsteknikker. Temperaturen overstiger ikke 20 °C under alkoholgæringen.

Fremstilling af rødvine

Relevante begrænsninger for vinfremstilling

Fremstilling af rødvine:

Rødvin med den beskyttede geografiske betegnelse Epanomi fremstilles efter den klassiske metode til fremstilling af rødvine.

Fremstilling af hvidvine af overmodne druer

Relevante begrænsninger for vinfremstilling

Hvidvin af overmodne druer med den beskyttede geografiske betegnelse Epanomi

Druerne får lov til at blive på vinstokkene, til de bliver overmodne, hvilket udelukkende sker de år, hvor klimaforholdene muliggør dette.

Hvidvinene fremstilles efter de moderne produktionsteknikker. Temperaturen overstiger ikke 20 °C under alkoholgæringen.

5.2. Maksimumudbytte

Maksimalt udbytte i hektoliter af det færdige produkt pr. hektar — rødvin

88 hektoliter pr. hektar

Maksimalt udbytte i hektoliter af det færdige produkt pr. hektar — hvidvin

82,5 hektoliter pr. hektar

Maksimalt udbytte i hektoliter af det færdige produkt pr. hektar — hvidvin af overmodne druer

40 hektoliter pr. hektar

Maksimalt udbytte i kilo druer pr. hektar — rødvin

11 000 kg druer pr. hektar

Maksimalt udbytte i kilo druer pr. hektar — hvidvin

11 000 kg druer pr. hektar

Maksimalt udbytte i kilo druer pr. hektar — hvidvin af overmodne druer

8 000 kg druer pr. hektar

6. Afgrænset geografisk område

Det afgrænsede produktionsområde for vine med den beskyttede geografiske betegnelse Epanomi omfatter det område, der ligger syd for Thessaloniki i kommunen Epanomi i storkommunen Thermaïkos.

7. Primære druesorter

Limnio N

Αssyrtiko Β

Malagousia B

Chardonnay B

Sauvignon blanc B

Viognier B

Xinomavro N — Xinogaltso, Popolka

Cabernet sauvignon N

Mourvedre N

Grenache rouge N

Merlot N

Syrah N

8. Tilknytning til det geografiske område

8.1 Oplysninger om det geografiske område — vin og vin af overmodne druer

Oplysningerne om den historiske, kulturelle, sociale og økonomiske tilknytning samt miljøet og den geografiske oprindelse gælder for kategorierne »vin« og »vin af overmodne druer«.

A. Historisk tilknytning

Epanomiområdet hørte under regionen »Kalamaria«, som er et navn, der betyder »den gode side«, og som franske rejsende gav regionen på grund af dens landbrugsprodukters gode kvalitet. Der er dokumentation for, at der har fundet vinfremstilling sted i regionen i 1 500 år, og i den byzantinske periode nævnes regionen for sine vinmarker. Den første henvisning til byområdet med navnet Panomi (1302) er knyttet til vinmarkernes eksistens i regionen. Det lader til, at vindyrkningen fortsatte indtil slutningen på osmannernes besættelse. Ved optællingen i 1875 registrerede man 325 vinmarker, og man registrerede 586 vinmarker ved optællingen i 1907. I 1907 talte man 27 druepresser som selvstændige bygninger og 22 i landsbyens huse. Man har ligeledes registreret, at der blev betalt skat til de lokale tyrkiske myndigheder i forbindelse med vindyrkning og fremstilling af lokal vin.

B. Kulturel, social og økonomisk tilknytning

Lige siden oldtiden har vinmarker og vin været uløseligt forbundet med områdets indbyggeres kulturelle, sociale og økonomiske liv.

Denne tilknytning eksisterer stadig i dag, hvor der afholdes arrangementer og konferencer for at fremme vinen, men der er også kulturelle traditioner i området, såsom Epanomis »vinruter«.

C. Geografisk miljø og oprindelse

Vindyrkningsområdet Epanomi er beliggende syd for Thessaloniki i kommunen Thermaïkos. Klimaet er et middelhavsklima. Den årlige gennemsnitstemperatur ligger på 16 °C, og den gennemsnitlige årlige nedbørsmængde er 550 mm. I de tidlige morgentimer kan der observeres en kraftig dug, som mindsker transpirationen og almindeligvis efterfølges af en tør nordenvind, der fjerner overskydende fugt fra vegetationen. Jordbunden består af sandblandet lerjord og lerholdig siltjord. Indholdet af calciumkarbonat bidrager til jordens gode tekstur og dræning, mens det relativt høje indhold af ler medfører en vigtig akkumulering af næringsstoffer. Indholdet af organisk materiale er middelhøjt og bidrager til jordens gode tekstur og dræning. Jorden har en let til middelstor hældning, hvilket bidrager til en bedre dræning og begrænser eller fjerner risikoen for sygdomme, navnlig meldug. Påvirkningen fra havet kombineret med jordens hældning og retning mindsker i væsentlig grad risikoen for frost.

8.2 Oplysninger om produktet i kategorien »vin«

Hvidvine med den beskyttede geografiske betegnelse Epanomi har en kraftig lys og klar farve med grønne og sølvfarvede reflekser eller en kraftig gyldengul farve efter lagring på egefade i et stykke tid. Aromaerne varierer alt efter type, sort og lagring. Vinene er kendetegnet ved en frisk syrlighed, og de er komplekse og fyldige i munden, hvilket skyldes de ideelle modningsbetingelser for sorterne.

Rødvine med den beskyttede geografiske betegnelse Epanomi har en kraftig rød farve med blålige reflekser og aromaer af røde bær, krydderier, kakao og rosiner. De har en fyldig krop, en harmonisk smag og bløde tanniner, hvilket skyldes de ideelle klimaforhold, der hersker i området, og som giver en god teknologisk og fenolisk modenhed.

8.3 Oplysninger om produktet i kategorien »vin af overmodne druer«

Hvidvine af overmodne druer er siden starten af 2000 blevet fremstillet af sorten Malagousia. Denne sort har været dyrket i området i over 35 år og giver glimrende resultater. Der er en perfekt harmoni mellem sorten og området, eftersom alle de aspekter, der vedrører vindyrkning, er gunstige.

Druerne får lov til at blive på vinstokkene, til de bliver overmodne, hvilket udelukkende sker de år, hvor klimaforholdene muliggør dette. Den mørkegyldne farve skyldes længere tids lagring på egefade, og vinen kendetegnes ved at have aromaer af modne frugter med hvidt kød og honning. Vinen er dejligt rund i munden, hvilket på harmonisk vis kombineres med den gode syrlighed, som er karakteristisk for vinen.

Hvidvine fremstillet af overmodne druer har vundet præmier i internationale konkurrencer såsom Decanter World Wine Awards, International Wine Challenge og International Wine & Spirits Competition.

8.4 Årsagssammenhæng for kategorien »vin«

Som det er beskrevet udførligt i de foregående punkter, skyldes særpræget ved vine med den beskyttede geografiske betegnelse Epanomi kombinationen af områdets særlige karakteristika (jordbund, klima og vindpåvirkning om sommeren), de dyrkede druesorter og de anvendte dyrkningsteknikker.

Klimaet i Epanomi er ideelt til de sorter, der dyrkes her, eftersom druerne opnår den ønskede teknologiske og fenoliske modenhed inden perioden med kraftig efterårsregn, som ville gå ud over druernes kvalitet.

Kombineret med jordbundstypen medfører de xerotermiske forhold, som er dominerende i området, at druerne modnes fra midten af august til midten af september alt efter sorten. Kombinationen af de dyrkede sorter og områdets høje xerotermiske indeks resulterer således i en forskel i de producerede vines type og organoleptiske egenskaber, som afspejler klimaet direkte.

De hvide sorter dyrkes i de lavest beliggende dele af vinmarkerne for at undgå vandstress, som ville reducere vinenes syreindhold. Den eneste undtagelse er sorten Malagousia, der dyrkes i de højere og højest beliggende dele af vinmarkerne, da den er følsom over for høj fugtighed. Druer af sorterne Chardonnay, Sauvignon blanc og Viognier begynder at blive modne omkring midten af august, mens sorterne Assyrtiko og Malagousia bliver modne i slutningen af august.

Sorten Assyrtiko har således tilpasset sig fuldstændig til klimaet i det lokale miljø og giver vine med et stort syreindhold, et højt alkoholindhold og aromaer af modne grønne frugter, blomsternoter og en let mineralitet i munden.

Sorten Malagousia bliver let moden og giver vine med et særlig højt alkoholindhold, et godt syreindhold (på grund af de kolde vinde, der blæser fra nord) og aromaer af tropiske frugter, citrusfrugter og jasmin.

Som følge af varmeforholdene i forbindelse med modningen har sorterne Chardonnay, Viognier og Sauvignon blanc en tropisk aromatisk karakter, som ledsages af en stor fyldighed i munden, et godt syreindhold og en god lagringsevne.

De røde sorter dyrkes i de højest beliggende dele af vinmarkerne, hvor jorden holder på mindre mængder vand, hvilket skaber den ønskede vandstress og giver den bedste fenoliske og teknologiske modenhed. Vine, der er dyrket på sandjord, har delikate aromaer, mens vine dyrket på jord med et stort lerindhold har en udpræget fenolisk karakter. Druer af de røde sorter Merlot og Grenache rouge begynder at blive modne omkring slutningen af august, efterfulgt af sorterne Syrah, Cabernet sauvignon og Mourvedre, mens sorterne Limnio og Xinomavro bliver modne i første halvdel af september.

Navnlig sorterne Merlot og Grenache rouge giver vine med et højt alkoholindhold, som er bløde i munden og har aromaer af modne frugter. Sorterne Syrah, Cabernet sauvignon og Mourvedre giver velstrukturerede vine, som har en kraftig farve og en god lagringsevne. Sorten Limnio giver vine med en kraftig farve, særlige aromaer af røde bær og en stor fyldighed, mens sorten Xinomavro giver vine med en god farveintensitet som følge af sortens ideelle modningsforhold i området, et godt alkoholindhold og aromaer af røde bær.

8.5 Årsagssammenhæng for kategorien »vin af overmodne druer«

Sorten Malagousia er en alsidig sort, der alt efter den anvendte dyrknings- og vinfremstillingsmetode kan give enkle vine med aromaer af muskat og citron, men også vine med en mere kompleks krop og med aromaer af citrusfrugter (cedrat og citron), modne frugter, urter og hvid peber. Vinmarkernes placering, eksponering og relief samt deres mekaniske og kemiske sammensætning spiller en vigtig rolle.

Sorten Malagousia har en god tilpasningsevne, men er følsom over for fugtighed. Derfor plantes den på de højest beliggende niveauer i området, hvor fugtigheden er lavest, dvs. de steder, de fremmer druernes modning. Den giver således komplekse vine med markante aromaer af citrusfrugter og tropiske frugter, men også et godt syreindhold takket være nordenvindene, som fjerner fugtigheden i vegetationen, og havbriserne, der mindsker druernes temperatur i sommermånederne.

Jorden er hovedsagelig næringsfattig sandjord, som ligger på skråninger, hvilket muliggør en hurtig og let dræning og skaber meget gunstige betingelser for sorten, navnlig i modningsperioden. Hvis dette ikke er tilfældet, medfører optagelsen af en stor mængde vand, at Malagousias tynde skind brister, og at der opstår botrytis.

Samtidig medfører udvælgelsen af de ældste planter (30 år og derover) kombineret med den magre jord i området en lav produktivitet og fremmer sortens overmodning. I nogle produktionsår anvendes sommerhøsten dog til at fremme sortens modning.

Den direkte eksponering for solen mindsker intensiteten af sortens terpenaromaer, der giver den et muskatpræg. Derfor skal beplantningen i området være vest-øst-vendt, så man sikrer en harmonisk modning og beskytter druerne mod direkte sollys og dermed undgår svidning. Samtidig sikrer den specifikke styring af bladoverfladen (over 2 meter) bedre skygge til og en bedre beskyttelse af druerne.

Klonselektionen er ligeledes en fordel. Beplantning med en fortyndet klon af sorten fremmer en bedre ventilation af druerne og mindsker risikoen for botrytis.

Endelig har man konstateret, at sorten er særdeles velegnet til klimaændringerne. De senere år har der ikke været noget nedbør i området i august og september, hvilket har givet sorten en bedre modning og dermed fremmet produktionen af vin af overmodne druer næsten hvert år.

9. Andre vigtige betingelser

Supplerende bestemmelser om mærkning af vine

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af benævnelsen:

Artikel 53, stk. 1, 2 og 6, og navnlig bilag V i Kommissionens delegerede forordning (EU) 2019/33 af 17. oktober 2018 om supplerende regler til Europa-Parlamentets og Rådets forordning (EU) nr. 1308/2013 for så vidt angår ansøgninger om beskyttelse af oprindelsesbetegnelser, geografiske betegnelser og traditionelle benævnelser i vinsektoren, indsigelsesproceduren, restriktioner for anvendelsen, ændringer af produktspecifikationer, annullering af beskyttelsen og mærkning og præsentation.

På etiketten for økologiske vine med den beskyttede geografiske betegnelse Epanomi er det obligatorisk at tilføje følgende til benævnelsen »økologisk« eller »øko« kombineret med produktnavnet:

— kontrolorganets kodenummer

— EU’s logo

— angivelsen »EU-jordbrug og/eller græsk jordbrug«.

Supplerende bestemmelser om mærkning af vine

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af angivelsen:

Angivelser, der vedrører visse produktionsmetoder

Ministeriel bekendtgørelse nr. 280557 af 9. juni 2005 om fastlæggelse af tidspunktet for modning, lagring og markedsføring af kvalitetsvine med beskyttet oprindelsesbetegnelse (»vins à appellation d’origine de qualité supérieure«) og lokale vine (»vin de pays«) samt de benævnelser, der anvendes i mærkningen heraf med hensyn til fremstillingsmåde- eller metode (Grækenlands statstidende, serie 2, nr. 818 af 15. juni 2005), fastlægger i artikel 3 og 4 forudsætningerne for anvendelsen af følgende angivelser:

— »ΝΕΟΣ ΟΙΝΟΣ« eller »ΝΕΑΡΟΣ ΟΙΝΟΣ« (ny vin)

— »ΩΡΙΜΑΝΣΗ ΣΕ ΒΑΡΕΛΙ« eller »ΩΡΙΜΑΣΕ ΣΕ ΒΑΡΕΛΙ« (modning på fad eller modnet på fad)

— »ΠΑΛΑΙΩΜΕΝΟΣ ΣΕ ΒΑΡΕΛΙ« eller »ΠΑΛΑΙΩΣΗ ΣΕ ΒΑΡΕΛΙ« (lagret på fad eller lagring på fad)

— »ΟΙΝΟΠΟΙΗΘΗΚΕ ΚΑΙ ΩΡΙΜΑΣΕ ΣΕ ΒΑΡΕΛΙ« eller »ΟΙΝΟΠΟΙΗΣΗ ΚΑΙ ΩΡΙΜΑΝΣΗ ΣΕ ΒΑΡΕΛΙ« (gæret og modnet på fad eller gæring og modning på fad)

— »ΟΙΝΟΠΟΙΗΣΗ ΣΕ ΒΑΡΕΛΙ« eller »ΟΙΝΟΠΟΙΗΘΗΚΕ ΣΕ ΒΑΡΕΛΙ« (gæring på fad eller gæret på fad).

Supplerende bestemmelser om mærkning af vine

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af angivelsen:

Angivelse af høståret på etiketten.

Hvis benævnelsen »ΝΕΟΣ ΟΙΝΟΣ« eller »ΝΕΑΡΟΣ ΟΙΝΟΣ« (ny vin) er anført på vinenes etiket, er det obligatorisk at angive druernes høstår, sådan som det foreskrives i artikel 1, stk. 2, i ministeriel bekendtgørelse nr. 280557 af 9. juni 2005 om fastlæggelse af tidspunktet for modning, lagring og markedsføring af kvalitetsvine med beskyttet oprindelsesbetegnelse (»vins à appellation d’origine de qualité supérieure«) og lokale vine (»vin de pays«) samt de benævnelser, der anvendes i mærkningen heraf med hensyn til fremstillingsmåde- eller metode (Grækenlands statstidende, serie 2, nr. 818 af 15. juni 2005).

Supplerende bestemmelser om mærkning af vine

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af angivelsen:

Mærkningsoplysninger i overensstemmelse med national lovgivning

I henhold til ministeriel bekendtgørelse nr. 235309 af 7. februar 2002 kan følgende traditionelle benævnelser anvendes på etiketten for vine med den beskyttede geografiske betegnelse (BGB) Epanomi:

ΛΕΥΚΟΣ ΑΠΟ ΛΕΥΚΑ ΣΤΑΦΥΛΙΑ (»blanc de blancs«/hvidvin af hvide druer), ΛΕΥΚΟΣ ΑΠΟ ΕΡΥΘΡΑ ΣΤΑΦΥΛΙΑ (»blanc de noirs«/hvidvin af sorte druer), ΛΕΥΚΟΣ ΑΠΟ ΕΡΥΘΡΩΠΑ ΣΤΑΦΥΛΙΑ Η ΛΕΥΚΟΣ ΑΠΟ ΓΚΡΙΖΑ ΣΤΑΦΥΛΙΑ (»blanc de gris«/hvidvin af grå druer), ΚΟΚΚΙΝΕΛΙ (Kokkineli), ΟΙΝΟΣ ΛΟΦΩΝ (»vin de collines«/vin fra bakkeområder), ΟΙΝΟΣ ΠΛΑΓΙΩΝ (»vin de coteaux«/vin fra skråninger).

Undtagelser

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af angivelsen:

Artikel 5, stk. 1, litra b), i Kommissionens delegerede forordning (EU) 2019/33 af 17. oktober 2018 om supplerende regler til Europa-Parlamentets og Rådets forordning (EU) nr. 1308/2013 for så vidt angår ansøgninger om beskyttelse af oprindelsesbetegnelser, geografiske betegnelser og traditionelle benævnelser i vinsektoren, indsigelsesproceduren, restriktioner for anvendelsen, ændringer af produktspecifikationer, annullering af beskyttelsen og mærkning og præsentation.

Undtagelser

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af angivelsen:

I fælles ministeriel bekendtgørelse nr. 392169 af 20. oktober 1999 om de generelle regler for anvendelsen af benævnelsen »Τοπικός Οίνος« (»vin de pays«/lokal vin) i beskrivelsen af bordvin (Grækenlands Statstidende, serie 2, nr. 1985 af 8. november 1999), som ændret ved fælles ministeriel bekendtgørelse nr. 321813 af 29. august 2007, står der følgende i artikel 4, litra c):

»Bordvine, for hvilke benævnelsen »vin de pays« må anvendes med den geografiske angivelse af en region, et præfektur eller et vindyrkningsområde, der er mindre end et præfektur, skal være fremstillet på vingårde i præfekturet eller i tilstødende præfekturer.«

Specifikt kan vine med den beskyttede geografiske betegnelse Epanomi fremstilles på vingårde i præfekturet Thessaloniki eller i de tilstødende præfekturer Halkidiki, Imathia, Pella, Kilkis og Serres.

Henvisning til offentliggørelsen af produktspecifikationen

http://www.minagric.gr/images/stories/docs/agrotis/POP-PGE/OINOS/PGE_prodiagrafes_epanomh050517.pdf

(1) EUT L 347 af 20.12.2013, s. 671.